Andrejs Požarnovs

**Andrejs Požarnovs** (dzimis  Rīgā) ir latviešu ārsts un politiķis, bijušais LR Labklājības ministrs. Bijis 6. un 7. Saeimas, kā arī Rīgas domes deputāts. Īslaicīgi ieņēmis Baldones novada domes priekšsēdētāja amatu.

## Dzīvesgājums
Dzimis 1962. gada 9. martā Rīgā Martas Laimdotas un Nikolaja Požarnovu ģimenē.
1980. gadā absolvēja Baldones vidusskolu, studēja Rīgas medicīnas institūtā, ko pabeidza 1987. gadā ķirurga-traumatologa specialitātē. Strādāja Rīgas pilsētas Sarkanā Krusta slimnīcā, bija traumatologs Stučkas (Aizkraukles) rajona slimnīcā (1987—1990), Aizkraukles rajona galvenais ārsts (1990—1993), ārsts traumatologs Rīgas Ātrās medicīniskās palīdzības slimnīcā (1993—1996).

Politiskās karjeras laikā Andrejs Požarnovs ieņēma vairākus atbildīgus amatus valsts un Rīgas pašvaldības uzņēmumos, tostarp bijis SIA "Rīgas pilsētbūvnieks" valdes priekšsēdētājs, darbojies AS "Pasažieru vilciens" un SIA "Rīgas satiksme" valdēs, kā arī VAS "Latvijas pasts", Privatizācijas aģentūras, SIA "Rīgas satiksme" un VAS "Latvijas dzelzceļš" padomēs.

### Politiskā un sabiedriskā darbība
Strādājot Aizkraukles rajona slimnīcā, Andrejs Požarnovs bijis tās komjaunatnes pirmorganizācijas sekretārs. 1992. gadā viņš tika ievēlēts par Latvijas ārstu biedrības prezidentu un vadīja to līdz 1999. gadam.

1995. gadā tika ievēlēts par 6. Saeimas deputātu no partijas "Tēvzemei un Brīvībai" saraksta. Saeimā darbojās Pilsonības likuma izpildes komisijā (priekšsēdētājs) un Sociālo un darba lietu komisijā (priekšsēdētāja biedrs). 1998. gadā A. Požarnovs tika ievēlēts 7. Saeimā, kur vadīja Sociālo lietu un darba lietu komisiju, bija Eiropas lietu komisijas loceklis. 1998. gada decembrī tika ievēlēts par TB/LNNK Saeimas frakcijas priekšsēdētāju.

2000. gada 5. maijā Saeima apstiprināja Andreju Požarnovu par labklājības ministru Andra Bērziņa valdībā. Ministra amatu A. Požarnovs ieņēma līdz 2002. gada maijam, kad pēc konflikta ar Ministru prezidentu bija spiests to atstāt.

2002. gadā notikušajās 8. Saeimas vēlēšanās Andrejs Požarnovs kandidēja no TB/LNNK saraksta, taču šoreiz netika ievēlēts. 2005. gada pašvaldību vēlēšanās arī pārstāvēja apvienības "Tēvzemei un Brīvībai"/LNNK sarakstu un tika ievēlēts Rīgas domē. Tur darbojās Satiksmes un transportu lietu komitejā (priekšsēdētājs) un Pilsētas īpašuma privatizācijas komitejā (priekšsēdētāja vietnieks). Kandidēja uz vietu Rīgas domē arī 2009. gada pašvaldību vēlēšanās, taču netika ievēlēts.

Pirms "Tēvzemei un Brīvībai"/LNNK un "Visu Latvijai" apvienības izveidošanas 2011. gadā A. Požarnovs apturēja savu darbību TB/LNNK. 2012. gada martā viņš piedalījās partijas "Gods kalpot Rīgai" dibināšanas sapulcē un tika ievēlēts tās valdē. 2013. gada pašvaldību vēlēšanās Andrejs Požarnovs kandidēja uz deputāta vietu Rīgas domē no "Saskaņas Centra/Gods kalpot Rīgai" saraksta, bet ievēlēts netika, saņemot visvairāk svītrojumu.

2016. gadā Andrejs Požarnovs tika izvirzīts par jaundibinātās partijas "Gods kalpot mūsu Latvijai" priekšsēdētāju. Lai gan kopumā partija 2017. gada pašvaldību vēlēšanās startēja samērā neveiksmīgi, tomēr A. Požarnovs ne tikai tika ievēlēts Baldones novada domē, bet arī kļuva par tās priekšsēdētāju. Tomēr jau 2017. gada 4. novembrī viņš šo posteni zaudēja, kļūstot par priekšsēdētāja vietnieku (arī šo amatu samērā drīz zaudēja). 2018. gadā nesekmīgi kandidēja 13. Saeimas vēlēšanās no LSDSP, Kristīgi demokrātiskās savienības un "Gods kalpot mūsu Latvijai!" apvienības SKG. 2020. gada martā Požarnovs (kopā ar Mareku Raupu) nomainīja Ingunu Sudrabu partijas "Atmoda Latvijai" valdē.

2021. gada Latvijas pašvaldību vēlēšanās kandidēja uz vietu Ķekavas novada domē no partijas "Saskaņa" saraksta, nebūdams tās biedrs, taču netika ievēlēts.

## Atsauces

## Ārējās saites
* Andreja Požarnova Curriculum vitae